## Pravilnik o licencijama u djelatnosti cestovnog pro­meta

### NN 128/2010 (17.11.2010.), Pravilnik o licencijama u djelatnosti cestovnog pro­meta

MINISTARSTVO MORA, PROMETA  I INFRASTRUKTURE

3336

Na temelju članka 7. stavka 7., članka 13. stavka 11. i članka 86.a stavka 10. Zakona o prijevozu u cestovnom prometu (»Narodne novine« br. 178/04, 48/05, 111/06, 63/08, 124/09, 91/10 i 112/10) ministar mora, prometa i infrastrukture donosi

PRAVILNIK

O LICENCIJAMA U DJELATNOSTI CESTOVNOG PROMETA

OPĆE ODREDBE

Članak 1.

Ovim Pravilnikom propisuje se obrazac licencije i izvoda licencije za obavljanje djelatnosti javnog cestovnog prijevoza, licencije za obavljanje kolodvorskih usluga, licencije za obavljanje agencijske djelatnosti u cestovnom prometu, potvrde i izvoda potvrde o prijavi prijevoza za vlastite potrebe te ustroj, način vođenja i korištenja evidencije o izdanim licencijama i potvrdama o prijavi prijevoza za vlastite potrebe.

Članak 2.

U postupku dobivanja licencije za obavljanje djelatnosti javnog cestovnog prijevoza putnika i tereta pravna ili fizička osoba ispunjavanje zakonom propisanih uvjeta dokazuje:

1. registraciju za obavljanje djelatnosti – obrtnicom ili potvrdom o upisu u obrtni registar, odnosno rješenjem o upisu u sudski registar;

2. odgovarajuću stručnu osposobljenost – uvjerenjem o položenom ispitu o stručnoj osposobljenosti, ili preslikom diplome o stečenoj VSS ili VŠS cestovnog smjera;

3. vlasništvo najmanje jednog registriranog motornog vozila ili pravo na uporabu takvog vozila na osnovi sklopljenog ugovora o zakupu ili leasingu – preslikom prometne dozvole i ugovorom o leasingu ili zakupu vozila kojim će obavljati djelatnost;

4. odgovarajuća vlastita ili ugovorom zakupljena parkirališta za motorna vozila i prikolice kojima obavlja prijevoz u cestovnom prometu – izvatkom iz zemljišnih knjiga, a ukoliko se radi o zakupu parkirališta i ugovorom o zakupu i rješenjem nadležnog tijela o ispunjavanju posebnih uvjeta za parkiranje vozila za međunarodni javni cestovni prijevoz, odnosno za unutarnji javni cestovni prijevoz utvrđivanjem tih uvjeta po službenoj dužnosti, u postupku izdavanja licencije.

5. Financijsku sposobnost, jednom od sljedećih isprava:

a) izvodom iz odgovarajućeg registra o visini osnivačkog kapitala,

– kopijom bilance stanja podnesenoj poreznoj upravi,

– popisom osnovnih sredstava, dokazom o nabavci i uplati vozila, uređaja, opreme ili poslovnog prostora,

– vlasničkim listom za neopterećene nekretnine,

– ugovorom o namjenski vezanom depozitu u banci,

– garancijom banke ili druge financijske institucije o kreditnoj sposobnosti,

– potvrdom o raspoloživim sredstvima i

b) potvrdom porezne uprave ne starijom od 30 dana, da ne duguje za više od dva mjeseca poreze i doprinose za mirovinsko i zdravstveno osiguranje.

6. Dobar ugled: potvrdom nadležnog suda kojom pravna osoba i odgovorna osoba u pravnoj osobi te fizička osoba – obrtnik dokazuju da:

– nisu pravomoćno osuđeni zbog kaznenog dijela protiv imovine, službene dužnosti, sigurnosti i povrede prava na rad i drugih prava iz rada i prava na zdravstvenu zaštitu, platnog prometa i poslovanja, sigurnosti prometa, okoliša, prostora i prirodnih dobara;

– im nije izrečena zaštitna mjera zabrane obavljanja djelatnosti javnog cestovnog prijevoza;

– nije osuđena za druga kaznena dijela na kaznu zatvora dužu od godinu dana;

– u zadnje dvije godine od dana podnošenja zahtjeva nije više od dva puta pravomoćnom odlukom prekršajnog suda kažnjen za prekršaj povezan s obavljanjem djelatnosti cestovnog prijevoza putnika i tereta, u skladu s propisima iz područja cestovnog prijevoza, sigurnosti cestovnog prometa, rada i zapošljavanja na crno, javnih cesta i nelojalne konkurencije novčanom kaznom većom od 20.000,00 kuna za pravnu osobu, odnosno novčanom kaznom većom od 8.000,00 kuna za fizičku osobu.

Tijelo nadležno za izdavanje licencije po službenoj dužnosti pribavlja dokaz o ispunjavanju uvjeta dobrog ugleda iz stavka 1. točke 6. ovoga članka.

Članak 3.

U postupku dobivanja licencije za obavljanje djelatnosti pružanja kolodvorskih usluga za autobusne kolodvore pravna ili fizička osoba ispunjavanje zakonom propisanih uvjeta dokazuje:

1. registraciju za obavljanje djelatnosti – obrtnicom ili potvrdom o upisu u obrtni registar odnosno rješenjem o upisu u sudski registar;

2. vlasništvo ili zakup objekta autobusnog kolodvora – izvatkom iz zemljišnih knjiga ili ugovorom o zakupu;

3. odgovarajuću stručnu osposobljenost – uvjerenjem o položenom ispitu o stručnoj osposobljenosti, ili preslikom diplome o stečenoj VSS ili VŠS cestovnog smjera;

4. dobar ugled: potvrdom nadležnog suda kojom pravna osoba i odgovorna osoba u pravnoj osobi, te fizička osoba – obrtnik dokazuju da:

– nisu pravomoćno osuđeni zbog kaznenog dijela protiv imovine, službene dužnosti, sigurnosti i povrede prava na rad i drugih prava iz rada i prava na zdravstvenu zaštitu, platnog prometa i poslovanja, sigurnosti prometa, okoliša, prostora i prirodnih dobara,

– im nije izrečena zaštitna mjera zabrane obavljanja djelatnosti javnog cestovnog prijevoza,

– nije osuđena za druga kaznena dijela na kaznu zatvora dužu od godinu dana,

– u zadnje dvije godine od dana podnošenja zahtjeva nije više od dva puta pravomoćnom odlukom prekršajnog suda kažnjen za prekršaj povezan s obavljanjem djelatnosti cestovnog prijevoza putnika i tereta, u skladu s propisima iz područja cestovnog prijevoza, sigurnosti cestovnog prometa, rada i zapošljavanja na crno, javnih cesta i nelojalne konkurencije novčanom kaznom većom od 20.000,00 kuna za pravnu osobu, odnosno novčanom kaznom većom od 8.000,00 kuna za fizičku osobu.

Tijelo nadležno za izdavanje licencije po službenoj dužnosti pribavlja dokaz o ispunjavanju uvjeta dobrog ugleda iz stavka 1. točke 4. ovoga članka.

Tijelo nadležno za izdavanje licencije po službenoj dužnosti očevidom utvrđuje ispunjavanje uvjeta iz članka 88. stavka 3. podstavka 3. do 12. Zakona o prijevozu u cestovnom prometu (»Narodne novine« br. 178/04, 48/05, 111/06, 63/08, 124/09, 91/10 i 112/10) i o tome sastavlja zapisnik.

Članak 4.

U postupku dobivanja licencije za obavljanje djelatnosti pružanja kolodvorskih usluga u teretnom prometu pravna ili fizička osoba ispunjavanje zakonom propisanih uvjeta dokazuje:

1. registraciju za obavljanje djelatnosti – obrtnicom ili potvrdom o upisu u obrtni registar odnosno rješenjem o upisu u sudski registar;

2. vlasništvo ili zakup objekta autobusnog kolodvora – izvatkom iz zemljišnih knjiga ili ugovorom o zakupu;

3. odgovarajuću stručnu osposobljenost – uvjerenjem o položenom ispitu o stručnoj osposobljenosti, ili preslikom diplome o stečenoj VSS ili VŠS cestovnog smjera;

4. dobar ugled: potvrdom nadležnog suda kojom pravna osoba i odgovorna osoba u pravnoj osobi, te fizička osoba – obrtnik dokazuju da:

– nisu pravomoćno osuđeni zbog kaznenog dijela protiv imovine, službene dužnosti, sigurnosti i povrede prava na rad i drugih prava iz rada i prava na zdravstvenu zaštitu, platnog prometa i poslovanja, sigurnosti prometa, okoliša, prostora i prirodnih dobara;

– im nije izrečena zaštitna mjera zabrane obavljanja djelatnosti javnog cestovnog prijevoza;

– nije osuđena za druga kaznena dijela na kaznu zatvora dužu od godinu dana;

– u zadnje dvije godine od dana podnošenja zahtjeva nije više od dva puta pravomoćnom odlukom prekršajnog suda kažnjen za prekršaj povezan s obavljanjem djelatnosti cestovnog prijevoza putnika i tereta, u skladu s propisima iz područja cestovnog prijevoza, sigurnosti cestovnog prometa, rada i zapošljavanja na crno, javnih cesta i nelojalne konkurencije novčanom kaznom većom od 20.000,00 kuna za pravnu osobu, odnosno novčanom kaznom većom od 8.000,00 kuna za fizičku osobu.

Tijelo nadležno za izdavanje licencije po službenoj dužnosti pribavlja dokaz o ispunjavanju uvjeta dobrog ugleda iz stavka 1. točke 4. ovoga članka.

Tijelo nadležno za izdavanje licencije po službenoj dužnosti očevidom utvrđuje ispunjavanje uvjeta iz članka 92. stavka 3. podstavka 3. do 8. Zakona o prijevozu u cestovnom prometu (»Narodne novine« br. 178/04, 48/05, 111/06, 63/08, 124/09, 91/10 i 112/10) i o tome sastavlja zapisnik.

Članak 5.

U postupku dobivanja licencije za obavljanje agencijske djelatnosti u cestovnom prometu pravna ili fizička osoba ispunjavanje zakonom propisanih uvjeta dokazuje:

1. registraciju za obavljanje djelatnosti – obrtnicom ili potvrdom o upisu u obrtni registar odnosno rješenjem o upisu u sudski registar;

2. odgovarajuću stručnu osposobljenost – uvjerenjem o položenom ispitu o stručnoj osposobljenosti, ili preslikom diplome o stečenoj VSS ili VŠS cestovnog smjera;

3. dobar ugled: potvrdom nadležnog suda kojom pravna osoba i odgovorna osoba u pravnoj osobi, te fizička osoba – obrtnik dokazuju da:

– nisu pravomoćno osuđeni zbog kaznenog dijela protiv imovine, službene dužnosti, sigurnosti i povrede prava na rad i drugih prava iz rada i prava na zdravstvenu zaštitu, platnog prometa i poslovanja, sigurnosti prometa, okoliša, prostora i prirodnih dobara;

– im nije izrečena zaštitna mjera zabrane obavljanja djelatnosti javnog cestovnog prijevoza;

– nije osuđena za druga kaznena dijela na kaznu zatvora dužu od godinu dana;

– u zadnje dvije godine od dana podnošenja zahtjeva nije više od dva puta pravomoćnom odlukom prekršajnog suda kažnjen za prekršaj povezan s obavljanjem djelatnosti cestovnog prijevoza putnika i tereta, u skladu s propisima iz područja cestovnog prijevoza, sigurnosti cestovnog prometa, rada i zapošljavanja na crno, javnih cesta i nelojalne konkurencije novčanom kaznom većom od 20.000,00 kuna za pravnu osobu, odnosno novčanom kaznom većom od 8.000,00 kuna za fizičku osobu;

4. poslovni prostor s istaknutom tvrtkom na ulazu, primjeren za poslovanje, potpuno odvojen od stambenog prostora, koji omogućava povjerljive razgovore sa strankama – zapisnikom nadležnog tijela;

5. postojanje osiguranja od odgovornosti za štetu koju bi obavljanjem djelatnosti mogao prouzročiti prijevozniku, naručitelju prijevoza ili trećoj osobi – važećim ugovorom o osiguranju od odgovornosti za štetu.

Tijelo nadležno za izdavanje licencije po službenoj dužnosti očevidom utvrđuje ispunjavanje uvjeta iz stavka 1. točke 4. ovoga Pravilnika i o tome sastavlja zapisnik.

OBRAZAC LICENCIJE, IZVODA LICENCIJE, POTVRDE I IZVODA POTVRDE O PRIJAVI PRIJEVOZA ZA VLASTITE POTREBE

Članak 6.

Obrazac licencije za obavljanje javnog cestovnog prijevoza putnika i tereta sadrži: grb Republike Hrvatske, naziv nadležnog tijela koje izdaje licenciju, broj licencije, klasu i urbroj, ime i prezime, odnosno naziv i sjedište prijevoznika, vrstu prijevoza za koju se izdaje licencija, mjesto i datum izdavanja licencije, rok važenja, žig nadležnog tijela i potpis odgovorne osobe.

Na izvodu licencije za pojedino vozilo se, uz podatke iz stavka 1. ovoga članka, upisuju i podaci o vozilu: marki i tipu, broju šasije, registarskoj oznaci vozila, godini proizvodnje, te broj obrtnice odnosno matični broj subjekta.

Licencija se tiska na formatu A4, a izvod licencije, koji ima dva dijela, je sljedećih dimenzija: kada je otklopljen 148 × 105 milimetra, a kada je preklopljen 74 × 105 milimetra.

Obrazac licencije i izvod licencije moraju biti tiskani na posebno zaštićenom papiru koji ima vodeni žig, UV zaštitu i hologramsku zaštitu.

Obrazac licencije i izvoda licencije tiskani su uz ovaj Pravilnik i njegov su sastavni dio.

Članak 7.

Obrazac licencije za obavljanje kolodvorskih usluga za autobusne i teretne kolodvore sadrži: grb Republike Hrvatske, naziv nadležnog tijela koje izdaje licenciju, broj licencije, klasu i urbroj, ime i prezime, odnosno naziv i sjedište pravne ili fizičke osobe, mjesto i datum izdavanja licencije, rok važenja, žig nadležnog tijela i potpis odgovorne osobe.

Obrazac licencije tiskan je uz ovaj Pravilnik i njegov je sastavni dio.

Članak 8.

Obrazac licencije za obavljanje agencijske djelatnosti u cestovnom prometu sadrži: grb Republike Hrvatske, naziv nadležnog tijela koje izdaje licenciju, broj licencije, klasu i urbroj, ime i prezime, odnosno naziv i sjedište pravne ili fizičke osobe, mjesto i datum izdavanja licencije, rok važenja, žig nadležnog tijela i potpis odgovorne osobe.

Obrazac licencije tiskan je uz ovaj Pravilnik i njegov je sastavni dio.

Članak 9.

Obrazac potvrde o prijavi prijevoza za vlastite potrebe sadrži: grb Republike Hrvatske, naziv nadležnog tijela koje izdaje potvrdu, broj potvrde, ime i prezime, odnosno naziv i sjedište podnositelja zahtjeva, mjesto i datum izdavanja potvrde, rok važenja, žig nadležnog tijela i potpis odgovorne osobe.

Na izvodu potvrde o prijavi prijevoza za vlastite potrebe za pojedino vozilo se, uz podatke iz stavka 1. ovoga članka, upisuju i podaci o vozilu: marki i tipu, broju šasije, registarskoj oznaci vozila, godini proizvodnje, te broj obrtnice odnosno matični broj subjekta.

Potvrda se tiska na formatu A4, a izvod potvrde, koji ima dva dijela, je sljedećih dimenzija: kada je otklopljen 148 × 105 milimetra, a kada je preklopljen 74 × 105 milimetra.

Obrazac potvrde o prijavi prijevoza za vlastite potrebe i izvod potvrde moraju biti tiskani na posebno zaštićenom papiru koji ima: vodeni žig, UV zaštitu i hologramsku zaštitu.

Obrazac potvrde i izvoda potvrde tiskan je uz ovaj Pravilnik i njegov je sastavni dio.

Članak 10.

Obrasci licencije i izvoda licencije za sve vrste prijevoza u unutarnjem javnom cestovnom prometu su svjetlo smeđe boje.

Obrasci licencija i izvoda licencija za sve vrste prijevoza u međunarodnom javnom cestovnim prometu su svjetlo plave boje.

Obrazac licencije za kolodvorske usluge je bijele boje.

Obrazac licencije za agencijsku djelatnost je žute boje.

Obrasci potvrde i izvoda potvrde o prijavi prijevoza za vlastite potrebe su svjetlo sive boje.

SADRŽAJ, OBLIK I NAČIN VOĐENJA I KORIŠTENJA UPISNIKA LICENCIJE I PRIJEVOZA ZA VLASTITE POTREBE

Članak 11.

Nadležna tijela dužna su voditi upisnike o izdanim licencijama i upisnik o izdanim potvrdama o prijevozu za vlastite potrebe.

Upisnici o izdanim licencijama i potvrdama vode se na obrascu veličine A4 uvezenim u knjigu.

Upisnici o izdanim licencijama i potvrdama mogu se voditi i na računalu, u istovjetnom obliku i sadržaju.

Ako se upisnici o izdanim licencijama i potvrdama vode na računalu, obvezno se ispisuju i uvezuju u knjigu.

Upisnici o izdanim licencijama i potvrdama su javni.

Obrasci upisnika iz stavka 1. ovoga članka tiskani su uz ovaj Pravilnik i njegov su sastavni dio.

Članak 12.

Upisnik izdanih licencija za javni cestovni prijevoz sadrži: redni broj, ime i prezime, prebivalište ili naziv i sjedište prijevoznika, vrstu licencije, broj licencije te datum izdavanja i rok važenja.

Upisnik izdanih licencija za kolodvorske usluge sadrži: redni broj, ime i prezime, prebivalište ili naziv i sjedište fizičke ili pravne osobe koja obavlja kolodvorske usluge, broj licencije te datum izdavanja i rok važenja.

Upisnik izdanih licencija za agencijsku djelatnost u cestovnom prometu sadrži: redni broj, ime i prezime, prebivalište ili naziv i sjedište fizičke ili pravne osobe koja obavlja agencijsku djelatnost, broj licencije te datum izdavanja i rok važenja.

Upisnik izdanih potvrda o prijavi prijevoza za vlastite potrebe sadrži: redni broj, ime i prezime, prebivalište ili naziv i sjedište pravne ili fizičke osobe koja obavlja prijevoz za vlastite potrebe, vrstu potvrde, broj potvrde te datum izdavanja i rok važenja.

Članak 13.

Uredi državne uprave u županiji, odnosno upravno tijelo Grada Zagreba, dostavljaju presliku licencije i potvrde o prijavi prijevoza za vlastite potrebe ministarstvu nadležnom za promet (Uprava cestovnog prometa i Uprava inspekcijskih poslova) i Državnom inspektoratu Republike Hrvatske, najkasnije u roku od osam dana od dana izdavanja licencije, odnosno potvrde o prijavi prijevoza za vlastite potrebe.

Članak 14.

Prijevoznik, posrednik u cestovnom prijevozu, odnosno pravna ili fizička osoba koja obavlja prijevoz za vlastite potrebe dužni su gubitak, krađu ili uništenje licencije, izvoda licencije, potvrde o prijevozu za vlastite potrebe, ili izvoda potvrde objaviti u »Narodnim novinama«.

Nadležno tijelo izdat će duplikat licencije, izvoda licencije, potvrde o prijevozu za vlastite potrebe, ili izvoda potvrde nakon što prijevoznik, posrednik u cestovnom prijevozu, odnosno pravna ili fizička osoba koja obavlja prijevoz za vlastite potrebe dokaže da je nestanak isprave objavila u »Narodnim novinama«.

PRIJELAZNE I ZAVRŠNE ODREDBE

Članak 15.

Danom stupanja na snagu ovoga Pravilnika prestaje važiti Pravilnik o licencijama za obavljanje djelatnosti javnog cestovnog prijevoza i kolodvorskih usluga (»Narodne novine« broj 87/05 i 13/08).

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/10-02/72

Urbroj: 530-07-10-1

Zagreb, 3. studenoga 2010.

Ministar
Božidar Kalmeta, v. r.

[**OBRASCI**](dodatni/411173.pdf)

Pravilnik, NN 128/2010-3336